L 160/30
LV
Eiropas Savienības Oficiālais Vēstnesis
15.6.2022.
KOMISIJAS ĪSTENOŠANAS REGULA (ES) 2022/925 (2022. gada 14. jūnijs), ar ko attiecībā uz sarakstā norādītām ūdensdzīvnieku slimībām un tādu sugu un sugu grupu sarakstu, kas rada ievērojamu minēto sarakstā norādīto slimību izplatīšanās risku, groza Īstenošanas regulas (ES) 2018/1882 pielikumu (Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību, ņemot vērā Eiropas Parlamenta un Padomes Regulu (ES) 2016/429 (2016. gada 9. marts) par pārnēsājamām dzīvnieku slimībām un ar ko groza un atceļ konkrētus aktus dzīvnieku veselības jomā (“Dzīvnieku veselības tiesību akts”) (1), un jo īpaši tās 8. panta 2. punktu, 8. panta 3. punkta a) apakšpunktu un 8. panta 4. punkta b) apakšpunktu, tā kā: (1)
Regula (ES) 2016/429 nosaka profilakses un kontroles noteikumus attiecībā uz slimībām, kas ir pārnēsājamas uz dzīvniekiem vai uz cilvēkiem, tostarp tādu sarakstā norādītu slimību prioritizēšanas un kategorizēšanas noteikumus, kas rada bažas Savienībai.
Sarakstā norādīto slimību profilakses un kontroles noteikumus piemēro attiecībā uz tām sugām un sugu grupām, kas šādas sarakstā norādītas slimības var pārnēsāt tāpēc, ka ir uzņēmīgas pret minētajām slimībām vai ir šo slimību pārnēsātājsugas.
Minētās sugas un sugu grupas ir norādītas Komisijas Īstenošanas regulas (ES) 2018/1882 (2) pielikuma tabulā pēc Regulas (ES) 2016/429 8. panta 2. punktā noteiktajiem kritērijiem.
Saskaņā ar Īstenošanas regulu (ES) 2018/1882 tās ir arī kategorizētas kā A, B, C, D vai E kategorijas slimības.
(2)
Pasaules Dzīvnieku veselības organizācija (OIE) nesen pārskatīja ūdensdzīvnieku sugas, kas ir uzņēmīgas pret vairākām slimībām, kuras norādītas ūdensdzīvnieku veselības kodeksā (3).
Vairākas šīs slimības ir norādītas arī Īstenošanas regulas (ES) 2018/1882 pielikuma tabulā.
Saskaņā ar Regulas (ES) 2016/429 8. panta 3. punkta a) apakšpunktu un 8. panta 4. punkta b) apakšpunktu, kuri attiecas uz sugu vai sugu grupu pievienošanu minētajam sarakstam un svītrošanu no tā, un, lai nodrošinātu pienācīgu konverģenci ar OIE standartiem, ir pienācis laiks Komisijai pārskatīt sarakstu ar sugām un sugu grupām, kas ir uzņēmīgas pret ūdensdzīvnieku slimībām, kuras norādītas Īstenošanas regulas (ES) 2018/1882 pielikuma tabulā, lai tajā tiktu atspoguļotas jaunākās zinātnes atziņas.
(3)
Tāpēc Komisija ir pārskatījusi sugas, kas ir uzņēmīgas pret ūdensdzīvnieku slimībām, kuras norādītas Īstenošanas regulas (ES) 2018/1882 pielikuma tabulā.
Pārskatīšana tika veikta saskaņā ar zinātnes atziņām, ko sniedza Eiropas Savienības zivju un vēžveidīgo slimību references laboratorija un Eiropas Savienības gliemju slimību references laboratorija (ESRL), kuras ir sistemātiski novērtējušas uzņēmīgas sugas attiecībā uz ūdensdzīvnieku A kategorijas, C kategorijas un E kategorijas slimībām (novērtēšana).
Novērtēšanā tika ievērota OIE Ūdensdzīvnieku veselības kodeksa 1.5. nodaļā izklāstītā metodika.
(4)
Pēc novērtēšanas beigām ESRL ziņoja par sugām, kuras ir uzņēmīgas pret A kategorijas slimībām – epizootisko hematopoētisko nekrozi, Mikrocytos mackini infekciju, Perkinsus marinus infekciju, Tauras sindroma vīrusa infekciju, dzeltenās galvas vīrusa infekciju –, C kategorijas slimībām – virusālo hemorāģisko septicēmiju, infekciozo hematopoētisko nekrozi, inficēšanos ar lašu infekciozās anēmijas vīrusu, kura genotipa izteikti polimorfiskajā reģionā (HPR) ir delēcijas, Bonamia exitiosa infekciju, Bonamia ostreae infekciju, Marteilia refringens infekciju un balto plankumu sindroma vīrusa infekciju – un E kategorijas slimību – koiju herpesvīrusa slimību.
(1) OV L 84, 31.3.2016., 1. lpp. (2) Komisijas Īstenošanas regula (ES) 2018/1882 (2018. gada 3. decembris) par dažu slimību profilakses un kontroles noteikumu piemērošanu attiecībā uz sarakstā norādīto slimību kategorijām un ar ko izveido sarakstu ar sugām un sugu grupām, kas rada sarakstā norādīto slimību ievērojamu izplatības risku (OV L 308, 4.12.2018., 21. lpp.).
(3) OIE Ūdensdzīvnieku veselības kodekss (2021).